37-aastane Lewis Hamilton karjääri lõpetamisele ei mõtle: mulle ei meeldi see idee(6)
Vormel 1 sarja seitsmekordse maailmameistri Lewis Hamiltoni praegune leping Mercedesega kehtib järgmise hooaja lõpuni. 37-aastane britt plaanib veel edaspidigi tiimis jätkata.
Hamilton hoiab tänavu üldarvestuses kuuendat kohta. Hamilton on jõudnud küll korduvalt poodiumile, kuid sel hooajal ühtegi võitu tal ette näidata pole. Britt oli sellele lähedal möödunud nädalal toimunud USA GP-l, aga pidi lõpuks siiski valitseva maailmameistri Max Verstappeni (Red Bull) paremust tunnistama.
Sel nädalal jätkub hooaeg Mehhiko etapiga, mille eel toimunud pressikonverentsil uuriti Hamiltonilt ka tuleviku kohta. Seitsmekordne maailmameister rääkis, et loodab veel Mercedesega sõlmida mitmeaastase lepingu. „Pidevalt käib minu ümber karjääri lõpetamise jutt. Ausalt öeldes mulle ei meeldi see idee ja ma ei tunne, et oleksin veel seal kohas,“ vahendas F1 koduleht Mercedese sõitja sõnu. „Meil on meeskonnaga veel suur töö ees.“
„Kogu spordialal on veel palju teha ning tahaksin olla osa sellest,“ jätkas ta. „Olen selle spordi osaline ja aitan kaasa nii ringrajal kui ka selle kõrval. Räägime mitmekesisusest, üha rohkem naisi tuleb vormelimaailma. Ja mitte ainult sõitjad. Oluline on anda naistele platvorm, nii inseneride ning mehaanikutena jne. Palju tööd on veel ees.“